Ville Leskinen (jääkiekkoilija, 1995)

Ville Elmeri Leskinen (s. 29. heinäkuuta 1995 Pieksämäki) on suomalainen jääkiekkoilija, joka pelaa Mestis-joukkue Jokereissa. Hän on pelipaikaltaan vasen laitahyökkääjä.
Ura.
Leskinen on Pieksämäen Pallo-Seppojen kasvatti. Kaudella 2010–2011 hän oli seitsemällä osumallaan Warkiksen ja PiPSin yhdistelmäjoukkueen paras maalintekijä C-nuorten I-divisioonan karsinnoissa Aleksi Hämäläisen kanssa. C-nuorten II-divisioonan runkosarjassa Leskinen voitti joukkueen sisäisen piste-, maali- ja syöttöpörssin tehoilla 37+33=70, joilla hän sijoittui koko sarjan pistepörssissä kolmanneksi. Leskinen voitti kauden päätteeksi pronssia.
Kaudeksi 2011–2012 Leskinen siirtyi Kalevan Pallon junioreihin. Kaudella 2013–2014 hän oli tehoilla 15+16=31 seuran A-nuorten toiseksi paras pistemies Miikka Pitkäsen jälkeen. Kaudeksi 2014–2015 Leskinen siirtyi Jokereiden A-nuoriin. Hän oli joukkueen paras maalintekijä ja kolmanneksi paras pistemies tehoilla 18+15=33. Kaudella 2015–2016 Leskinen oli Jokereiden paras maalintekijä ja toiseksi paras pistemies Aleksi Ainalin jälkeen tehoilla 30+33=63. Hän sijoittui koko A-nuorten SM-liigan maalipörssissä toiseksi edellään vain Bluesin Kasper Björkqvist sekä pistepörssissä neljänneksi.
Leskinen siirtyi kaudeksi 2016–2017 vuoden mittaisella sopimuksella SM-liigan nousijajoukkue Mikkelin Jukureihin. Hän teki liigadebyyttinsä kauden toisella kierroksella 17. syyskuuta 2016 entistä junioriseuraansa KalPaa vastaan. Leskinen sai ottelussa jääaikaa 7.59 minuuttia. Hän teki ottelussa myös liigauransa avausmaalin ja sai yhden syöttöpisteen. Leskinen keräsi Jukurien seurahistorian ensimmäisestä, 4–2-lukemiin päättyneestä Suomen pääsarjatason voitto-ottelusta teholukeman +3. Hän pelasi Jukureissa kaikkiaan yhdeksän runkosarjaottelua tehopistein 1+1=2. Lokakuun 2016 lopulla seura lainasi Leskisen toistaiseksi voimassa olevalla sopimuksella Mestis-joukkue Jokipoikiin. Hän pelasi siellä 11 ottelua sekä sittemmin kolme ottelua lainalla Mestiksen nousijajoukkue Iisalmen Peli-Karhuissa, jonne Jukurit lainasi Leskisen lopulta loppukauden kattavalla sopimuksella tammi-helmikuun 2017 vaihteessa.
Kausi 2017–2018 oli Leskiselle varsinainen tulokaskausi SM-liigassa ja se toi hänelle 58 runkosarjaottelussa tehot 11+5=16. Hän pelasi kauden aikana myös yhden ottelun lainalla Mestiksen nousijajoukkue Imatran Ketterässä. Maaliskuussa 2018 Leskinen teki Jukurien kanssa vuoden mittaisen jatkosopimuksen. Helmikuussa 2019 hänen sopimustaan jatkettiin kahdella vuodella kevääseen 2021 saakka. Harjoituskaudella 2019–2020 Leskinen pelasi varsin tehokkaasti ja hän otti alkukaudella paikan Jukurien ykkösketjusta. Leskisen pisteet jäivät kauden mittaan kuitenkin vähemmälle, vaikkakin hän onnistui tekemään lopulta SM-liigan yhden kauden piste-ennätyksensä tehoilla 8+9=17. Leskisen teholukema –25 oli Miika Roineen ohella Jukurien heikoin. Kaudella 2020–2021 hänen roolinsa pieneni entisestään ja Leskinen teki 43 ottelussa vain yhdeksän tehopistettä.
Lokakuussa 2021 Leskinen siirtyi 21. marraskuuta asti kestävällä koesopimuksella Slovakian Extraligan HKm Zvoleniin oltuaan ilman sopimusta alkukauden 2021–2022. Hänen sopimuksensa sisälsi option loppukaudesta, jonka seura käytti Leskisen koejakson päätteeksi. Hän oli tehoilla 15+20=35 joukkueen neljänneksi paras pistemies. Pudotuspeleissä Leskinen oli kahdella syöttöpisteellään Zvolenin paras syöttäjä. Kaudeksi 2022–2023 hän siirtyi jatkamaan Extraliga-pelejään vuoden mittaisella sopimuksella HC Košiceen. Leskinen voitti kauden päätteeksi Slovakian-mestaruuden.
Kaudeksi 2023–2024 Leskinen siirtyi vuoden mittaisella sopimuksella Tanskaan Metal Ligaenissa pelaavan SønderjyskE:n joukkueeseen. Lokakuussa 2023 hän siirtyi kuitenkin kuukauden mittaisella koesopimuksella monikansallisen ICE Hockey Leaguen slovenialaisjoukkue HK Olimpija Ljubljanaan. Marraskuussa Leskinen sai joukkueeseen loppukauden kattavan jatkosopimuksen. Hän oli tehoilla 15+13=28 Olimpijan toiseksi paras maalintekijä ja neljänneksi paras pistemies. Leskinen edusti joukkuetta myös Slovenian liigassa, jossa hän voitti mestaruuden.
Lokakuussa 2024 Leskinen palasi Slovakiaan ja siirtyi loppukauden 2024–2025 kattavalla sopimuksella HK Dukla Trenčínin riveihin. Hän oli 17 osumallaan joukkueen toiseksi paras maalintekijä Sean Joslingin jälkeen. Pudotuspeleissä Leskinen jakoi Trenčínin sisäisen maalipörssin voiton hänen kanssaan.
Kesken kauden 2025–2026, marraskuussa 2025 Leskisen sopimus Dukla Trenčínin kanssa purettiin. Hän palasi Suomeen ja siirtyi 1+1-vuotisella sopimuksella pelaamaan Mestistä hänen aiempaan junioriseuraansa Jokereihin.
Muuta.
Leskisen pikkuveli Otto pelaa puolustajana Ruotsissa SHL-liigan Luulajassa. Hän on pelannut urallaan myös kuusi NHL-ottelua Montreal Canadiensissa.